
1. A GYÓGYSZER NEVE

Cladribine Sandoz 10 mg tabletta


2. MINŐSÉGI ÉS MENNYISÉGI ÖSSZETÉTEL

10 mg kladribint tartalmaz tablettánként.

Ismert hatású segédanyag:
64 mg szorbitot tartalmaz tablettánként.

A segédanyagok teljes listáját lásd a 6.1 pontban.


3. GYÓGYSZERFORMA

Tabletta.

Fehér, kerek, mindkét oldalán domború, 8,5 mm átmérőjű tabletta, egyik oldalán „10” mélynyomású jelöléssel ellátva.


4. KLINIKAI JELLEMZŐK

4.1 Terápiás javallatok

A Cladribine Sandoz 10 mg tabletta olyan felnőtt betegek kezelésére javallott, akik meghatározott klinikai, illetve radiológiai jellemzők alapján magas aktivitású relabáló sclerosis multiplex-ben (SM) szenvednek (lásd 5.1 pont).

4.2 Adagolás és alkalmazás

A kezelést az SM kezelésében jártas orvosnak kell megkezdenie és felügyelnie.

Adagolás
Az ajánlott kumulatív dózis 3,5 mg/ttkg 2 éven át, amit évente egy kezelési periódusban kell alkalmazni, 1,75 mg/ttkg dózissal. Minden kezelési periódus 2 kezelési hétből áll, az egyik az adott kezelési év első hónapjának kezdetére, a másik pedig az adott kezelési év második hónapjának kezdetére esik. Ha orvosilag szükséges (pl. hogy a lymphocytaszám rendeződhessen), a kezelési periódus a 2. évben legfeljebb 6 hónappal elhalasztható. Mindegyik kezelési hét 4 vagy 5 napból áll, melyeken a beteg, testtömegétől függően, 10 mg-ot vagy 20 mg-ot (egy vagy két tablettát) kap a készítményből napi egyszeri adag formájában. A részleteket illetően lásd alább az 1. és 2. táblázatot.

A 2 kezelési periódus befejezése után további kladribin-kezelés nem szükséges a 3. és a 4. évben (lásd 5.1 pont). A terápia 4 év eltelte utáni újrakezdését nem vizsgálták.

A kezelés megkezdésének és folytatásának feltételei
A lymphocytaszámnak
· a kezelés 1. évben történő megkezdése előtt normálisnak kell lennie;
· a kezelés 2. évben történő megkezdése előtt legalább 800 sejt/mm³-nek kell lennie.

Szükség esetén a 2. évben legfeljebb 6 hónapra elhalasztható a kezelési periódus, hogy a lymphocytaszám rendeződhessen. Ha a lymphocytaszám rendeződése 6 hónapnál hosszabb időt vesz igénybe, a beteg nem kaphat többé kladribin-tablettát.

A dózis elosztása
Az összdózisnak a kezelés 2 éve alatti elosztása az 1. táblázatban látható. Az egyes testtömegtartományok esetén a tabletták darabszáma változhat egyik kezelési hétről a másikra. A 40 kg-nál kisebb testtömegű betegek esetében a per os kladribin-készítmény alkalmazását nem vizsgálták.

1. táblázat A kladribin dózisa kezelési hetenként, a beteg testtömege szerint, az egyes kezelési években
	Testtömegtartomány
	Dózis mg-ban (a tabletták száma) kezelési hetenként

	kg
	1. kezelési hét
	2. kezelési hét

	40-< 50
	40 mg (4 tabletta)
	40 mg (4 tabletta)

	50-< 60
	50 mg (5 tabletta)
	50 mg (5 tabletta)

	60-< 70
	60 mg (6 tabletta)
	60 mg (6 tabletta)

	70-< 80
	70 mg (7 tabletta)
	70 mg (7 tabletta)

	80-< 90
	80 mg (8 tabletta)
	70 mg (7 tabletta)

	90-< 100
	90 mg (9 tabletta)
	80 mg (8 tabletta)

	100-< 110
	100 mg (10 tabletta)
	90 mg (9 tabletta)

	110 és felette
	100 mg (10 tabletta)
	100 mg (10 tabletta)



A 2. táblázat azt mutatja be, hogyan oszlik meg a kezelési hetenként alkalmazandó tabletták száma az egyes napok között. A napi kladribin-dózisokat minden kezelési héten 24 órás időközönként ajánlott bevenni, minden nap megközelítőleg azonos időpontban. Ha a napi adag két tablettából áll, a két tablettát egyszerre, egy adagként kell bevenni.

2. táblázat A hét egyes napjain alkalmazandó tabletták száma
	A tabletták teljes száma hetenként
	1. nap
	2. nap
	3. nap
	4. nap
	5. nap

	4
	1
	1
	1
	1
	0

	5
	1
	1
	1
	1
	1

	6
	2
	1
	1
	1
	1

	7
	2
	2
	1
	1
	1

	8
	2
	2
	2
	1
	1

	9
	2
	2
	2
	2
	1

	10
	2
	2
	2
	2
	2



A kihagyott adagot be kell venni, amint a betegnek eszébe jut, még aznap, a kezelési terv szerint.

A kihagyott adagot tilos a soron következő adaggal együtt bevenni a következő napon. Egy adag kihagyása esetén a betegnek másnap kell bevennie a kihagyott adagot, és az aktuális kezelési hetet egy nappal meg kell hosszabbítania. Ha két egymást követő adag marad ki, akkor ugyanez a szabály érvényes, és a kezelési hét két nappal lesz hosszabb.

Egyéb, szájon át alkalmazott gyógyszerek egyidejű bevétele
Azon a néhány napon, amikor a kladribint kell bevenni, minden egyéb szájon át alkalmazott gyógyszert legalább 3 órás különbséggel ajánlott bevenni a Cladribine Sandoz 10 mg tablettához képest (lásd 4.5 pont).

Különleges betegcsoportok

Vesekárosodás
Vesekárosodásban szenvedő betegeknél nem végeztek célzott vizsgálatokat.

Enyhe vesekárosodásban szenvedő betegeknél (kreatinin-clearance: 60-89 ml/perc) a dózis módosítása nem tekinthető szükségesnek (lásd 5.2 pont).

A biztonságosságot és a hatásosságot közepesen súlyos vagy súlyos vesekárosodásban szenvedő betegeknél nem igazolták. Ezért a kladribin ezeknél a betegeknél ellenjavallt (lásd 4.3 pont).

Májkárosodás
Májkárosodásban szenvedő betegeknél nem végeztek vizsgálatokat.

Enyhe májkárosodásban szenvedő betegek esetében nem szükséges a dózis módosítása, mert a kladribin eliminációja szempontjából a májfunkció jelentősége elhanyagolhatónak tekinthető (lásd 5.2 pont). Adatok hiányában a kladribin alkalmazása közepesen súlyos vagy súlyos fokú májkárosodásban szenvedő (Child–Pugh-pontszám > 6) betegeknél nem javasolt.

Idősek
A kladribin idős betegeknél történő alkalmazásakor elővigyázatosság ajánlott, mivel figyelembe kell venni a máj- vagy vesekárosodás, a kísérőbetegségek és más gyógyszeres kezelések potenciálisan nagyobb gyakoriságát.

Gyermekek és serdülők
A kladribin biztonságosságát és hatásosságát 18 évesnél fiatalabb gyermekek és serdülők esetében nem igazolták. Nincsenek rendelkezésre álló adatok.

Az alkalmazás módja
A Cladribine Sandoz 10 mg tabletta szájon át történő alkalmazásra szolgál. A tablettákat vízzel kell bevenni, és szétrágás nélkül kell lenyelni. A tabletták étkezéstől függetlenül bevehetők.

Mivel a tabletta nem rendelkezik bevonattal, ezért a buborékcsomagolásból történő eltávolítás után azonnal le kell nyelni, és nem szabad különböző felületeken állni hagyni, vagy az adagoláshoz szükséges időnél hosszabban a tablettával érintkezni. Ha a tabletta valamilyen felületen marad, illetve, ha törött vagy sérült tabletta kerül ki a buborékcsomagolásból, akkor az adott felületet alaposan le kell mosni.

A beteg csak száraz kézzel nyúlhat a tablettához, és utána alaposan kezet kell mosnia.

4.3 Ellenjavallatok

A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.
Humán immundeficiencia vírus (HIV) fertőzés.
Aktív krónikus fertőzés (tuberculosis vagy hepatitis).
A kladribin-kezelés megkezdése immunkompromittált betegeknél, beleértve azokat a betegeket is, akik aktuálisan immunszuppresszív vagy myeloszuppresszív kezelésben részesülnek (lásd 4.5 pont).
Aktív rosszindulatú daganatos betegség.
Közepesen súlyos vagy súlyos vesekárosodás (kreatinin-clearance < 60 ml/perc) (lásd 5.2 pont).
Terhesség és szoptatás (lásd 4.6 pont).

4.4 Különleges figyelmeztetések és az alkalmazással kapcsolatos óvintézkedések

Hematológiai monitorozás
A kladribin hatásmechanizmusához szorosan kapcsolódik a lymphocytaszám csökkenése. A lymphocytaszámra gyakorolt hatás dózisfüggő. A klinikai vizsgálatok során megfigyelték még a kiindulási értékhez képest a neutrofilszám, a vörösvértestszám, a hematokritérték, a hemoglobinszint, illetve a vérlemezkeszám csökkenését is, bár ezek az értékek általában a normális tartományon belül maradtak.

Additív hematológiai mellékhatásokra lehet számítani akkor, ha a kladribint a hematológiai profilt befolyásoló egyéb hatóanyagok előtt vagy azokkal egyidejűleg alkalmazzák (lásd 4.5 pont).

A lymphocytaszámot meg kell határozni:
· a kezelés 1. évben történő megkezdése előtt;
· a kezelés 2. évben történő megkezdése előtt;
· minden kezelési évben a kezelés megkezdése után 2 és 6 hónappal. Ha a lymphocytaszám 500 sejt/mm³ alatt van, aktívan monitorozni kell azt, amíg az értékek újra meg nem emelkednek.

A beteg lymphocytaszámán alapuló terápiás döntésekkel kapcsolatban lásd a 4.2 pontot, valamint alább a „Fertőzések” alpontot.

Fertőzések
A kladribin csökkentheti a szervezet immunvédekezését, és növelheti a fertőzések valószínűségét. Súlyos és opportunista fertőzéseket, beleértve a halálos kimenetelű eseményeket is, figyeltek meg a kladribin-kezelés során. A kladribin-kezelés megkezdése előtt a HIV-fertőzés, az aktív tuberculosis és az aktív hepatitis lehetőségét ki kell zárni (lásd 4.3 pont).

A látens fertőzések, többek között a tuberculosis vagy a hepatitis, aktiválódhatnak. Ezért a kezelés 1. és 2. évben történő megkezdése előtt szűrővizsgálatot kell végezni a látens fertőzések, különösen a tuberculosis, valamint a hepatitis B és C kizárására. A Cladribine Sandoz 10 mg tabletta alkalmazásának megkezdését el kell halasztani mindaddig, amíg a fertőzést megfelelően nem kezelték.

Akut fertőzésben szenvedő betegeknél a kladribin-kezelés megkezdésének elhalasztása is megfontolandó mindaddig, amíg a fertőzés teljes mértékben kontroll alá nem kerül.

Különös figyelem javasolt azoknál a betegeknél, akiknek a kórelőzményében nem szerepel Varicella-zoster vírus expozíció. Az antitest-negatív betegek oltása a kladribin-kezelés megkezdése előtt javasolt. A kladribin-kezelés megkezdését 4-6 héttel el kell halasztani, hogy a védőoltás teljes hatása kialakulhasson.

A Herpes zoster előfordulási gyakorisága nagyobb volt a kladribinnel kezelt betegeknél. Ha a lymphocytaszám 200 sejt/mm³ alá csökken, a 4. súlyossági fokú lymphopenia fennállása alatt a helyi szokásos gyakorlatnak megfelelő herpes elleni profilaxis alkalmazása megfontolandó (lásd 4.8 pont).

Az 500 sejt/mm³ alatti lymphocytaszámú betegeket aktívan monitorozni kell a fertőzésre, különösen a Herpes zoster-fertőzésre utaló jelek és tünetek észlelése érdekében. Ilyen jelek és tünetek jelentkezése esetén a klinikailag indokolt fertőzésellenes kezelést meg kell kezdeni. A fertőzés megfelelő rendeződéséig megfontolható a Cladribine Sandoz 10 mg tabletta alkalmazásának felfüggesztése vagy elhalasztása.

Hajas sejtes leukaemia miatt másik kezelési rend szerint, parenteralisan adott kladribinnel kezelt betegeknél progresszív multifocalis leukoencephalopathia (PML) eseteiről számoltak be.

Bár kladribin-tablettával kapcsolatban PML-esetet nem jelentettek, a kladribin-tablettával végzett kezelés megkezdése előtt kiindulási mágneses rezonanciás képalkotó vizsgálatot (MR) kell végezni (általában 3 hónapon belül).

Rosszindulatú daganatos betegségek
Klinikai vizsgálatokban nagyobb gyakorisággal figyelték meg rosszindulatú daganatos betegségek előfordulását a kladribinnel kezelt betegeknél, mint azoknál a betegeknél, akik placebót kaptak (lásd 4.8 pont).

A kladribin aktív rosszindulatú daganatos betegségben szenvedő SM-betegeknél ellenjavallt (lásd 4.3 pont). Korábban rosszindulatú daganatos betegségben szenvedő betegeknél a kezelés megkezdése előtt egyéni előny-kockázat értékelést kell végezni. A kladribinnel kezelt betegeknek javasolni kell a szokásos daganatszűrési irányelvek követését.

Májfunkció
Kladribinnel kezelt betegeknél nem gyakori gyakorisággal májkárosodást, köztük súlyos eseteket is jelentettek.
A Cladribine Sandoz 10 mg tabletta alkalmazásának megkezdése előtt részletes anamnesist kell felvenni a más gyógyszerek alkalmazásával összefüggő korábbi májkárosodás epizódokról, illetve a fennálló májbetegségekről. A kezelés 1. és 2. évi megkezdése előtt meg kell határozni a szérumban a transzaminázok, az alkalikus foszfatáz és összbilirubin szintjét. A kezelés alatt a klinikai jelek és tünetek alapján kell monitorozni a májenzimek és a bilirubin szintjét.

Ha a betegnél klinikai jelek, megmagyarázhatatlan májenzimszint-emelkedés vagy májműködési zavarra utaló tünetek alakulnak ki (pl. megmagyarázhatatlan hányinger, hányás, hasi fájdalom, fáradtság, anorexia, illetve sárgaság és/vagy sötét vizelet), haladéktalanul meg kell határozni a szérum transzamináz- és összbilirubinszintjét. A kladribin-kezelést szükség szerint fel kell függeszteni vagy abba kell hagyni.

Fogamzásgátlás
A kezelés 1. és 2. évben történő megkezdése előtt egyaránt tanácsadásban kell részesíteni a fogamzóképes nőket és a gyermeknemzésre képes férfiakat a magzatra nézve fennálló súlyos kockázat lehetőségéről, valamint a hatékony fogamzásgátlás szükségességéről (lásd 4.6 pont).

A fogamzóképes nőknek hatékony fogamzásgátlás alkalmazásával meg kell előzniük a terhességet a kladribin-kezelés alatt, valamint az utolsó adag után még legalább 6 hónapig (lásd 4.5 pont).

A férfi betegeknek a kladribin-kezelés alatt, valamint az utolsó adag után még legalább 3 hónapig óvintézkedéseket kell tenniük női partnerük teherbe esésének megelőzése érdekében.

Vértranszfúzió
Vértranszfúzióra szoruló betegeknél a transzfúzióval összefüggő graft versus host betegség megelőzése érdekében a sejtes vérkomponensek beadás előtti besugárzása javasolt. Hematológiai konzílium javasolt.

Váltás kladribin-kezelésre, illetve kladribin-kezelésről
Korábban immunmoduláns vagy immunszuppresszív gyógyszerrel kezelt betegeknél a kladribin-kezelés megkezdése előtt figyelembe kell venni a másik gyógyszer hatásmechanizmusát és hatástartamát. Az immunrendszerre gyakorolt lehetséges additív hatást akkor is figyelembe kell venni, ha ilyen gyógyszereket a kladribin-kezelést követően alkalmaznak (lásd 4.5 pont).

Más SM-gyógyszerről történő átálláskor kiindulási MR-vizsgálatot kell végezni (lásd fent a „Fertőzések” alpontot).

Májkárosodás
A kladribin alkalmazása közepesen súlyos vagy súlyos májkárosodásban (Child-Pugh-pontszám > 6) nem javasolt (lásd 4.2 pont).

Szorbit
Az egyidejűleg alkalmazott szorbit (vagy fruktóz) tartalmú gyógyszerek, vagy a szorbit (vagy fruktóz) táplálékkal történő bevitelének additív hatását figyelembe kell venni.
A szájon át alkalmazott gyógyszerek szorbittartalma befolyásolhatja az egyidejűleg alkalmazott egyéb, szájon át alkalmazandó gyógyszerek biohasznosulását.

4.5 Gyógyszerkölcsönhatások és egyéb interakciók

Ez a gyógyszer hidroxipropilbetadexet tartalmaz, amely más gyógyszerekkel komplexet képezhet, és ezáltal potenciálisan növelheti az adott készítmény biohasznosulását (különösen a rosszul oldódó gyógyszerek esetében). Ezért a kladribin bevételének napjain minden egyéb, szájon át alkalmazott gyógyszert a Cladribine Sandoz 10 mg tabletta bevételéhez képest legalább 3 órás időközzel ajánlott bevenni.

Immunszuppresszív gyógyszerek
A kladribin-kezelés megkezdése az immunrendszerre gyakorolt additív hatások kockázata miatt ellenjavallt immunkompromittált betegeknél, beleértve azokat is, akik aktuálisan például metotrexáttal, ciklofoszfamiddal, ciklosporinnal vagy azatioprinnel végzett immunszuppresszív vagy myeloszuppresszív kezelésben részesülnek, illetve tartósan kortikoszteroidot alkalmaznak (lásd 4.3 pont).

Szisztémás kortikoszteroidokkal végzett akut, rövid távú kezelés a kladribin-kezelés alatt alkalmazható.

Egyéb betegségmódosító gyógyszerek
A kladribin béta-interferonnal történő együttes alkalmazása növeli a lymphopenia kockázatát. A kladribin biztonságosságát és hatásosságát az SM kezelésére szolgáló egyéb betegségmódosító gyógyszerekkel kombinációban nem igazolták. Az egyidejű kezelés nem javasolt.

Hematotoxikus gyógyszerek
A kladribin okozta lymphocytaszám-csökkenés miatt additív hematológiai mellékhatások várhatók, ha a kladribint a hematológiai profilt befolyásoló egyéb hatóanyagok (pl. karbamazepin) előtt vagy azokkal egyidejűleg alkalmazzák. Ilyen esetekben a hematológiai paraméterek gondos monitorozása javasolt.

Élő vagy élő, attenuált vakcinák
A kezelést az aktív vakcinafertőzés kockázata miatt élő vagy élő, attenuált vakcinával végzett oltást követő 4-6 héten belül nem szabad megkezdeni. Élő vagy élő, attenuált vakcinával történő oltás kerülendő a kladribin-kezelés alatt és azt követően mindaddig, amíg a beteg fehérvérsejtszáma nem tér vissza a normál tartományba.

Erős ENT1-, CNT3- és BCRP-transzporter-gátlók
A kladribin felszívódásának szintjén az egyetlen elképzelhető, klinikailag releváns interakciós útvonalnak az emlőrák-rezisztencia fehérje (BCRP vagy ABCG2) tűnik. A BCRP gastrointestinalis traktusban történő gátlása növelheti a kladribin orális biohasznosulását és szisztémás expozícióját. Az ismert BCRP-gátlók közé, amelyek in vivo 20%-kal módosíthatják a BCRP-szubsztrátok farmakokinetikáját, az eltrombopag tartozik.

In vitro vizsgálatok azt jelzik, hogy a kladribin az ekvilibratív nukleozid- (ENT1) és a koncentratív nukleozid- (CNT3) transzportfehérjék szubsztrátja. Ennek megfelelően a kladribin biohasznosulását, intracelluláris eloszlását és renális eliminációját elméletileg befolyásolhatják az erős ENT1- és CNT3-transzporter-gátlók, például a dilazep, a nifedipin, a nimodipin, a cilosztazol, a szulindak vagy a reszerpin. A kladribin-expozíció esetleges változásában megnyilvánuló nettó hatások azonban nehezen jelezhetők előre.

Bár ezen interakciók klinikai jelentősége nem ismert, a 4-5 napos kladribin-kezelés alatt az erős ENT1-, CNT3- vagy BCRP-gátlók egyidejű alkalmazását javasolt elkerülni. Ha ez nem lehetséges, mérlegelni kell az egyidejű alkalmazáshoz másik olyan gyógyszer választását, amely nem, vagy csak minimális mértékben gátolja az ENT1-, CNT3- vagy BCRP-transzportereket. Ha ez nem lehetséges, javasolt az ilyen hatóanyagokat tartalmazó gyógyszerek dózisát a minimálisan szükséges dózisra csökkenteni, az alkalmazás időpontját elkülöníteni, és a beteget gondosan monitorozni.

Erős BCRP- és P-gp-transzporter-induktorok
A BCRP- és P-glikoprotein (P-gp) efflux transzporterek erős induktorainak a kladribin biohasznosulására és eloszlására gyakorolt hatását szakmai szabályoknak megfelelő vizsgálatban nem vizsgálták. Erős BCRP- (pl. kortikoszteroidok) vagy P-gp-transzporter-induktorok (pl. rifampicin, közönséges orbáncfű) egyidejű alkalmazásakor figyelembe kell venni a kladribin-expozíció esetleges csökkenését.

Hormonális fogamzásgátlók
A kladribin és az orális hormonális fogamzásgátlók (etinilösztradiol és levonorgesztrel) egyidejű alkalmazása nem mutatott klinikailag jelentős farmakokinetikai interakciót a kladribinnel. Ezért a kladribin egyidejű alkalmazása várhatóan nem csökkenti a hormonális fogamzásgátlók hatásosságát (lásd 4.6 pont).

4.6 Termékenység, terhesség és szoptatás

Fogamzásgátlás férfiaknál és nőknél
A kezelés 1. és 2. évben történő megkezdése előtt egyaránt tanácsadás szükséges a fogamzóképes nők és a gyermeknemzésre képes férfiak számára a magzattal kapcsolatban fennálló súlyos kockázat lehetőségéről, valamint a hatékony fogamzásgátlás szükségességéről.

Fogamzóképes nőknél a Cladribine Sandoz 10 mg tabletta szedésének 1. és 2. évben történő megkezdése előtt ki kell zárni a terhességet, és a kladribin-kezelés alatt, valamint az utolsó adag után még legalább 6 hónapig hatékony fogamzásgátlással meg kell előzni a teherbeesést. A kladribin-kezelés alatt teherbe eső nőknek abba kell hagyniuk a kezelést.

Mivel a kladribin befolyásolja a DNS-szintézist, a humán gametogenezisre gyakorolt káros hatások várhatók (lásd 5.3 pont). Ezért a férfi betegeknek a kladribin-kezelés alatt, valamint az utolsó adag után még legalább 3 hónapig óvintézkedéseket kell tenniük partnerük teherbe esésének megelőzése érdekében.

Terhesség
A DNS-szintézist gátló egyéb anyagokkal kapcsolatos humán tapasztalatok alapján a kladribin terhesség alatt alkalmazva veleszületett fejlődési rendellenességeket okozhat. Állatkísérletekben reprodukciós toxicitást igazoltak (lásd 5.3 pont).

A kladribin terhes nőknél ellenjavallt (lásd 4.3 pont).

Szoptatás
Esetismertetésekből származó, korlátozott mennyiségű adatok alapján a kladribin kiválasztódik a humán anyatejbe. A kiválasztódó mennyiséget még nem határozták meg pontosan. A szoptatott csecsemőnél fellépő súlyos mellékhatások lehetősége miatt a szoptatás ellenjavallt a kladribin-kezelés alatt, valamint az utolsó adag után 1 hétig (lásd 4.3 pont).

Termékenység
Egereknél nem figyeltek meg a termékenységre vagy az utódok reproduktív funkciójára gyakorolt hatást. Ugyanakkor egereknél és majmoknál testicularis hatásokat észleltek (lásd 5.3 pont).

Mivel a kladribin befolyásolja a DNS-szintézist, a humán gametogenezisre gyakorolt káros hatások várhatók. Ezért a férfi betegeknek a kladribin-kezelés alatt, valamint az utolsó adag után még legalább 3 hónapig óvintézkedéseket kell tenniük partnerük teherbe esésének megelőzése érdekében (lásd fent).

4.7 A készítmény hatásai a gépjárművezetéshez és a gépek kezeléséhez szükséges képességekre

A kladribin nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.

4.8 Nemkívánatos hatások, mellékhatások

A biztonságossági profil összefoglalása
A klinikailag legjelentősebb mellékhatások a lymphopenia (25,6%) és a Herpes zoster (3,0%). A Herpes zoster előfordulási gyakorisága nagyobb volt a 3. vagy 4. súlyossági fokú lymphopenia (< 500-200 sejt/mm³, illetve < 200 sejt/mm³) időszakában ahhoz képest, mint amikor a betegeknél nem állt fenn 3. vagy 4. súlyossági fokú lymphopenia (lásd 4.4 pont).

Mellékhatások táblázatos felsorolása
Az alábbi felsorolásban szereplő mellékhatások az SM-ben végzett klinikai vizsgálatok összesített adataiból származnak, amelyekben a kladribint monoterápiaként alkalmazták per os 3,5 mg/ttkg-os kumulatív dózisban. E vizsgálatok biztonságossági adatbázisa 923 beteget foglal magában. A forgalomba hozatalt követő megfigyelés során azonosított mellékhatásokat csillag [*] jelöli.

A továbbiakban a gyakorisági kategóriákra az alábbi meghatározások vonatkoznak: nagyon gyakori (≥ 1/10), gyakori (≥ 1/100-< 1/10), nem gyakori (≥ 1/1000-< 1/100), ritka (≥ 1/10 000-< 1/1000), nagyon ritka (< 1/10 000), valamint nem ismert gyakoriságú (a rendelkezésre álló adatokból a gyakoriság nem állapítható meg).

Fertőző betegségek és parazitafertőzések
Gyakori:	Ajakherpesz, dermatomalis Herpes zoster.
Nagyon ritka:	Tuberculosis (lásd 4.4 pont).

Vérképzőszervi és nyirokrendszeri betegségek és tünetek
Nagyon gyakori:	Lymphopenia.
Gyakori:	A neutrofilszám csökkenése.

Immunrendszeri betegségek és tünetek
Gyakori:	Túlérzékenység*, beleértve a pruritust, urticariát, bőrkiütést és ritka esetekben az angiooedemát.

Máj- és epebetegségek, illetve tünetek
Nem gyakori:	Májkárosodás*.

A bőr és a bőr alatti szövet betegségei és tünetei
Gyakori:	Bőrkiütés, alopecia.

Kiválasztott mellékhatások leírása

Lymphopenia
A klinikai vizsgálatokban a 2 év alatt 3,5 mg/ttkg-os kumulatív kladribin-dózissal monoterápiában kezelt betegek 20-25%-ánál alakult ki átmeneti, 3. vagy 4. súlyossági fokú lymphopenia. A 4. súlyossági fokú lymphopeniát a betegek kevesebb mint 1%-ánál észlelték. A 3. vagy 4. súlyossági fokú lymphopeniában szenvedő betegek legnagyobb arányát minden évben az első kladribin-dózis után 2 hónappal figyelték meg (a 3. súlyossági fokú lymphopenia az 1. évben a betegek 4,0%-ánál, illetve a 2. évben a betegek 11,3%-ánál állt fenn; a 4. súlyossági fokú lymphopenia az 1. évben a betegek 0%-nál, illetve a 2. évben a betegek 0,4%-nál állt fenn). Várhatóan a betegek többségénél 9 hónapon belül a lymphocytaszám a normál tartományba vagy 1. súlyossági fokú lymphopeniának megfelelő szintre rendeződik.

A súlyos lymphopenia kockázatának csökkentése érdekében a lymphocytaszámot a kladribin-kezelés előtt, alatt és után meg kell határozni (lásd 4.4 pont), és be kell tartani a kladribin-kezelés megkezdésére és folytatására vonatkozó szigorú kritériumokat (lásd 4.2 pont).

Rosszindulatú daganatos betegségek
A klinikai vizsgálatokban és a 3,5 mg/ttkg-os kumulatív dózisú per os kladribinnel kezelt betegek hosszú távú utánkövetése során rosszindulatú daganatok kialakulását gyakrabban figyelték meg a kladribinnel kezelt betegeknél (10 esemény 3414 betegév alatt [0,29 esemény/100 betegév]), mint a placebót kapó betegeknél (3 esemény 2022 betegév alatt [0,15 esemény/100 betegév]) (lásd 4.4 pont).

Túlérzékenység
A klinikai vizsgálatokban a 3,5 mg/ttkg-os kumulatív dózisú per os kladribinnel kezelt betegeknél a túlérzékenységi reakciókat gyakrabban figyelték meg (11,8%), mint a placebót kapó betegeknél (8,4%). Súlyos túlérzékenységi reakciókat a kladribinnel kezelt betegek 0,3%-ánál figyeltek meg, míg a placebót kapó betegeknél ilyen eseményt nem észleltek. A túlérzékenységi reakciók a kladribinnel kezelt betegek 0,4%-ánál és a placebót kapó betegek 0,3%-ánál vezettek a kezelés abbahagyásához.

Májkárosodás
A forgalomba hozatalt követő tapasztalatok során nem gyakori előfordulással májkárosodási eseményeket jelentettek, köztük súlyos eseteket és a kezelés abbahagyásához vezető eseteket is, a kladribin alkalmazásával időbeli összefüggésben.
A szérum transzaminázszint átmeneti emelkedése általában meghaladta a normálérték felső határának (ULN) ötszörösét. Egyedi esetekben a szérum transzaminázszint átmeneti, az ULN akár 40-szeresét elérő emelkedését és/vagy tünetekkel járó hepatitist figyeltek meg átmeneti bilirubinszint-emelkedéssel és sárgasággal. Az ezek kialakulásáig eltelt idő változó volt; az esetek többsége az első kezelési periódust követő 8 héten belül jelentkezett (lásd 4.4 pont).

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9 Túladagolás

A szájon át adott kladribin túladagolásával kapcsolatban kevés tapasztalat áll rendelkezésre. Ismert, hogy a lymphopenia dózisfüggő (lásd 4.4 és 4.8 pont).

A  hematológiai paraméterek különösen szoros monitorozása javasolt azoknál a betegeknél, akiknél kladribin-túladagolás történt.

A kladribin túladagolásának nincs ismert specifikus antidotuma. A kezelés gondos megfigyelésből és megfelelő szupportív intézkedések megkezdéséből áll. Szükség lehet a kladribin-kezelés abbahagyásának mérlegelésére. A gyors és kiterjedt intracelluláris és szöveti megoszlás miatt a hemodialízis várhatóan nem távolítja el klinikailag jelentős mértékben a kladribint.


5. FARMAKOLÓGIAI TULAJDONSÁGOK

5.1 Farmakodinámiás tulajdonságok

Farmakoterápiás csoport: immunszuppresszív szerek, szelektív immunszuppresszív szerek, ATC kód: L04AA40

Hatásmechanizmus
A kladribin a dezoxiadenozin nukleozid analógja. A puringyűrűn egy klórszubsztitúció megvédi a kladribint az adenozin-deamináz általi lebontástól, ezáltal meghosszabbítja a kladribin prodrug intracelluláris tartózkodási idejét. A kladribin ezt követő foszforilációja aktív trifoszfát formájává, 2-klórdezoxiadenozin-trifoszfáttá (Cd-ATP), különösen hatékonyan megy végbe a lymphocytákban, az ezekben állandóan magas dezoxicitidin-kináz- (DCK-) és viszonylag alacsony 5'-nukleotidáz- (5'-NTáz-) szint miatt. A nagy DCK/5'-NTáz arány elősegíti a Cd-ATP felhalmozódását, ami a lymphocytákat különösen hajlamossá teszi a sejthalálra. A kisebb DCK/5'-NTáz arány miatt a csontvelőből származó egyéb sejtek a lymphocytáknál kevésbé érintettek. A DCK a kladribin prodrug aktív trifoszfát formává történő átalakulásának sebességmeghatározó enzime, ami az osztódó és nem osztódó T- és B-sejtek szelektív depléciójához vezet.

A Cd-ATP elsődleges, apoptózist kiváltó hatásmechanizmusa a DNS-szintézisre és a mitokondriális működésre kifejtett közvetlen és közvetett hatásokat foglal magában. Osztódó sejtekben a Cd-ATP a ribonukleotid-reduktáz gátlása révén zavarja a DNS-szintézist, és a dezoxiadenozin-trifoszfáttal verseng a DNS-polimerázok által a DNS-be történő beépülésért. A nyugvó sejtekben a kladribin DNS egyszálú töréseit, gyors nikotinamid-adenin-dinukleotid-felhasználást, ATP-depléciót és sejthalált okoz. Bizonyítékok vannak arra is, hogy a kladribin közvetlen, kaszpázfüggő és kaszpázfüggetlen apoptózist válthat ki a citokróm c és az apoptózist indukáló faktor nem osztódó sejtek citoszoljába történő felszabadulása révén.

Az SM patológiája események összetett sorozatát foglalja magában, amelyben különböző immunsejttípusok, köztük az autoreaktív T- és B-sejtek játszanak kulcsszerepet. Nem teljesen tisztázott, milyen mechanizmussal fejti ki a kladribin terápiás hatását SM-ben, de feltételezhető, hogy a B- és T-lymphocytákra gyakorolt domináns hatása megszakítja az SM szempontjából központi jelentőségű immunológiai események kaszkádját.

A DCK és az 5'-NTáz expressziós szintjének immunsejt-altípusok közötti különbségei magyarázhatják a sejtek kladribinnel szembeni eltérő érzékenységét. Ezen expressziós szintek miatt a veleszületett immunrendszer sejtjei kevésbé érintettek, mint az adaptív immunrendszer sejtjei.

Farmakodinámiás hatások
Kimutatták, hogy a kladribin tartós hatást fejt ki azáltal, hogy elsősorban a lymphocytákat és az SM patofiziológiájában szerepet játszó autoimmun folyamatokat célozza.

A vizsgálatok összességében a 3. vagy 4. súlyossági fokú lymphopeniában (< 500–200 sejt/mm³, illetve < 200 sejt/mm³) szenvedő betegek legnagyobb arányát minden évben az első kladribin-dózis után 2 hónappal figyelték meg, ami időbeli eltérést jelez a kladribin plazmakoncentrációjának kialakulása és a maximális hematológiai hatás között.

A klinikai vizsgálatokban a javasolt, 3,5 mg/ttkg-os kumulatív dózissal kapott adatok azt mutatják, hogy a medián lymphocytaszám a kladribin első dózisától számított 84. hétre fokozatosan visszatért a normál tartományba (körülbelül 30 héttel az utolsó kladribin-dózis után). A betegek több mint 75%-ánál a lymphocytaszám az első kladribin-dózistól számított 144. hétre visszatért a normál tartományba (körülbelül 90 héttel az utolsó kladribin-dózis után).

A per os kladribin-kezelés a keringő CD4+ és CD8+ T-sejtek számának gyors csökkenéséhez vezet. A CD8+ T-sejtek száma kevésbé kifejezetten csökken, és gyorsabban rendeződik, mint a CD4+ T-sejteké, ami a CD4/CD8 arány átmeneti csökkenését eredményezi. A kladribin csökkenti a CD19+ B-sejtek, valamint a CD16+/CD56+ természetes ölősejtek számát is; ezek szintén gyorsabban rendeződnek, mint a CD4+ T-sejtek száma.

Klinikai hatásosság és biztonságosság

Relabáló-remittáló SM
A per os alkalmazott kladribin hatásosságát és biztonságosságát egy randomizált, kettős vak, placebokontrollos klinikai vizsgálatban (CLARITY) értékelték 1326 relabáló-remittáló sclerosis multiplexben szenvedő betegnél. A vizsgálat célja a kladribin placebóhoz viszonyított hatásosságának értékelése volt az évesített relapszusarány (ARR) csökkentése (elsődleges végpont), a rokkantság progressziójának lassítása, valamint az MR-rel kimutatott aktív léziók számának csökkentése tekintetében.

A betegek a 96 hetes (2 éves) vizsgálati időszakban 2 kezelési periódusban placebót (n = 437), 3,5 mg/ttkg-os (n = 433) vagy 5,25 mg/ttkg-os (n = 456) kumulatív kladribin-dózist kaptak. A 3,5 mg/ttkg-os kumulatív dózisra randomizált betegek az első év 1. és 5. hetében kapták az első kezelési periódust, majd a második év 1. és 5. hetében a második kezelési periódust. Az 5,25 mg/ttkg-os kumulatív dózisra randomizált betegek az első év 9. és 13. hetében további kezelést kaptak. A placebo- (87,0%), a 3,5 mg/ttkg kladribin- (91,9%) és az 5,25 mg/ttkg kladribin-csoportban (89,0%) a betegek többsége teljesítette a vizsgálat teljes 96 hetét.

A beválasztás feltétele volt, hogy a betegeknek az előző 12 hónapban legalább 1 relapszusuk legyen. A teljes vizsgálati populáció medián életkora 39 év volt (tartomány: 18-65 év), a nők és férfiak aránya megközelítőleg 2:1 volt. Az SM fennállásának átlagos időtartama a vizsgálatba történő bevonás előtt 8,7 év volt, a Kurtzke-féle kiterjesztett rokkantsági skála (Expanded Disability Status Scale, EDSS) pontszáma alapján meghatározott neurológiai rokkantság kiindulási medián értéke pedig valamennyi kezelési csoportban 3,0 volt (tartomány: 0-6,0). A vizsgálati betegek több mint kétharmada korábban nem kapott SM betegségmódosító gyógyszert (DMD). A többi beteget korábban interferon-béta-1a-val, interferon-béta-1b-vel, glatiramer-acetáttal vagy natalizumabbal kezelték.

A 3,5 mg/ttkg kladribint kapó relabáló-remittáló SM-ben szenvedő betegeknél a placebót kapó betegekhez képest statisztikailag szignifikáns javulást észleltek az évesített relapszusarány, a 96 héten át relapszusmentes betegek aránya, a 96 héten át tartós rokkantságtól mentes betegek aránya, valamint a 3 hónapos EDSS-progresszióig eltelt idő tekintetében (lásd 3. táblázat).

3. táblázat A CLARITY vizsgálat klinikai eredményei (96 hét)
	Paraméter
	Placebo (n = 437)
	Kladribin kumulatív dózis

	
	
	3,5 mg/ttkg
(n = 433)
	5,25 mg/ttkg
(n = 456)

	Évesített relapszusarány (95%-os CI)
	0,33 (0,29; 0,38)
	0,14* (0,12; 0,17)
	0,15* (0,12; 0,17)

	Relatív csökkenés (kladribin vs. placebo)
	
	57,6%
	54,5%

	A 96 hét alatt relapszusmentes betegek aránya
	60,9%
	79,7%
	78,9%

	A 3 hónapos EDSS-progresszióig eltelt idő, 10. percentilis (hónap)
	10,8
	13,6
	13,6

	Relatív hazárd (95%-os CI)
	
	0,67 (0,48; 0,93)
p = 0,018
	0,69 (0,49; 0,96)
p = 0,026


* p < 0,001 a placebóhoz képest

Ezen túlmenően a 3,5 mg/ttkg kladribint kapó kezelési csoport a teljes 96 hét során statisztikailag szignifikánsan jobbnak mutatkozott a placebóhoz képest a T1 Gd+ léziók, az aktív T2 léziók és a kombinált egyedi léziók száma és relatív méretcsökkenése tekintetében, amint azt az agyi MR-vizsgálatok igazolták. A kladribint kapó betegeknél a placebocsoporthoz képest a T1 Gd+ léziók átlagos száma 86%-kal csökkent (a korrigált átlagos szám a 3,5 mg/ttkg kladribin-csoportban 0,12, illetve a placebocsoportban 0,91 volt), az aktív T2 léziók átlagos száma 73%-kal csökkent (a korrigált átlagos szám 3,5 mg/ttkg kladribin-csoportban 0,38, illetve a placebocsoportban 1,43 volt), valamint a kombinált egyedi léziók átlagos számának 74%-os relatív csökkenését tapasztalták betegenként és vizsgálatonként (a korrigált átlagos szám a 3,5 mg/ttkg kladribin-csoportban 0,43, illetve a placebocsoportban 1,72 volt) (mindhárom MR-végpont esetében, p < 0,001).

A 6 hónapos igazolt EDSS-progresszióig eltelt idő post hoc elemzése a rokkantság progressziójának 47%-os kockázatcsökkenését mutatta a 3,5 mg/ttkg kladribint kapó csoportban a placebóhoz képest (relatív hazárd = 0,53; 95%-os CI [0,36; 0,79]; p < 0,05); a placebocsoportban a 10. percentilist a 245. napon érték el, míg a 3,5 mg/ttkg kladribin-csoportban a vizsgálati időszak alatt egyáltalán nem érték el.

Amint a fenti 3. táblázat mutatja, a nagyobb kumulatív dózisok nem biztosítottak klinikailag jelentős többletelőnyt, ugyanakkor a ≥ 3. súlyossági fokú lymphopenia nagyobb előfordulási gyakoriságával jártak (44,9% az 5,25 mg/ttkg-os csoportban, szemben a 3,5 mg/ttkg-os csoport 25,6%-ával).

A CLARITY vizsgálatot befejező betegek bevonhatók voltak a CLARITY Extension vizsgálatba. Ebben a kiterjesztett vizsgálatban 806 beteg kapott placebót vagy 3,5 mg/ttkg-os kumulatív kladribin-dózist (a CLARITY vizsgálathoz hasonló kezelési rendben) a 96 hetes vizsgálati időszak alatt. A vizsgálat elsődleges célja a biztonságosság értékelése volt, míg a hatásossági végpontokat feltáró jelleggel vizsgálták.

A 2 éven át 3,5 mg/ttkg-os dózist kapó betegeknél a relapszusok gyakoriságának csökkentésében és a rokkantság progressziójának lassításában mutatott hatás nagysága a 3. és 4. évben is fennmaradt (lásd 4.2 pont).

Hatásosság magas aktivitású betegségben szenvedő betegeknél
Post hoc hatásossági alcsoportelemzéseket végeztek magas aktivitású betegségben szenvedő betegeknél, akiket a javasolt 3,5 mg/ttkg-os kumulatív dózisú per os adott kladribinnel kezeltek. Ezek közé tartoztak:
· azok a betegek, akiknél az előző évben 1 relapszus jelentkezett, és más DMD-kezelés mellett legalább 1 T1 Gd+ lézió vagy legalább 9 T2 lézió volt jelen;
· azok a betegek, akiknél az előző évben legalább 2 relapszus jelentkezett, függetlenül attól, hogy kaptak-e DMD-kezelést.

A CLARITY vizsgálat adatainak elemzése során a relapszusokra gyakorolt következetes kezelési hatást figyeltek meg: az évesített relapszusarány a kladribin-csoportokban 0,16-0,18, a placebocsoportban 0,47-0,50 között volt (p < 0,0001). A teljes populációhoz képest nagyobb hatást figyeltek meg a 6 hónapig tartósan fennálló rokkantság kialakulásáig eltelt idő tekintetében; a kladribin 82%-kal csökkentette a rokkantság progressziójának kockázatát (relatív hazárd = 0,18; 95%-os CI [0,07; 0,47]). A placebocsoportban a rokkantság progressziójának 10. percentilisét a 16. és 23. hét között érték el, míg a kladribin-csoportokban a teljes vizsgálati idő alatt nem érték el.

Relapszusokkal járó szekunder progresszív SM
Egy alátámasztó vizsgálatban, amelyben a béta-interferon mellé kiegészítésként adott kladribint hasonlították össze a placebo + béta-interferon kombinációval, kis számban szekunder progresszív SM-ben szenvedő betegek is részt vettek (26 beteg). Ezeknél a betegeknél a 3,5 mg/ttkg-os kladribin-kezelés a placebóhoz képest csökkentette az éves relapszusrátát (0,03 vs. 0,30; relatív kockázat: 0,11; p < 0,05). Az évesített relapszusarány nem különbözött a relabáló-remittáló SM-ben, illetve a relapszusokkal járó szekunder progresszív SM-ben szenvedő betegek között. A rokkantság progressziójára gyakorolt hatást egyik alcsoportban sem sikerült kimutatni.

A szekunder progresszív SM-ben szenvedő betegeket kizárták a CLARITY vizsgálatból. Ugyanakkor a CLARITY és az ONWARD vizsgálatok betegeiből álló vegyes kohorsz post hoc elemzésében – amelyben a szekunder progresszív SM-et a kiindulási ≥ 3,5 EDSS-pontszám alapján határozták meg – az évesített relapszusarány hasonló csökkenését figyelték meg, mint a 3 alatti EDSS-pontszámmal rendelkező betegeknél.

Gyermekek és serdülők
Az Európai Gyógyszerügynökség a gyermekek és serdülők esetén minden korosztálynál eltekint a klabridin-tartalmú referenciakészítmény vizsgálati eredményeinek benyújtási kötelezettségétől sclerosis multiplexben (lásd 4.2 pont, gyermekgyógyászati alkalmazásra vonatkozó információk).

5.2 Farmakokinetikai tulajdonságok

A kladribin prodrug, amelynek intracellulárisan foszforilálódnia kell ahhoz, hogy biológiailag aktívvá váljon. A kladribin farmakokinetikáját szájon át és intravénásan történő alkalmazást követően SM-betegeknél és rosszindulatú daganatos betegségben szenvedő betegeknél, valamint in vitro rendszerekben vizsgálták.

Felszívódás
Szájon át történő alkalmazás után a kladribin gyorsan felszívódik. 10 mg kladribin alkalmazását követően a kladribin átlagos Cmax-értéke 22-29 ng/ml, a megfelelő átlagos AUC-érték pedig 80-101 ng×óra/ml tartományban volt (különböző vizsgálatok számtani átlagai).

Éhgyomri állapotban per os alkalmazott kladribin esetén a medián tmax 0,5 óra volt (tartomány: 0,5-1,5 óra). Magas zsírtartalmú étkezés közben bevéve a kladribin felszívódása elhúzódott (medián tmax 1,5 óra; tartomány: 1-3 óra), a Cmax 29%-kal csökkent (mértani átlag alapján), miközben az AUC változatlan maradt. A per os 10 mg-os kladribin-dózis biohasznosulása megközelítőleg 40% volt.

Eloszlás
Az eloszlási térfogat nagy, ami kiterjedt szöveti eloszlást és intracelluláris felvételt jelez. Vizsgálatokban a kladribin átlagos eloszlási térfogata 480-490 l tartományban volt. A kladribin plazmafehérje-kötődése 20%-os, és független a plazmakoncentrációtól.

A kladribin biológiai membránokon keresztüli eloszlását különböző transzportfehérjék, köztük az ENT1, a CNT3 és a BCRP segítik.

In vitro vizsgálatok szerint a kladribin-efflux csak minimális mértékben P-gp-függő. A P-gp-gátlókkal kialakuló klinikailag jelentős kölcsönhatások nem várhatók. A P-gp indukciójának a kladribin biohasznosulására gyakorolt lehetséges következményeit szakmai szabályoknak megfelelően nem vizsgálták.

In vitro vizsgálatokban a kladribin transzportermediált felvétele humán hepatocytákba elhanyagolható volt.

A kladribin képes átjutni a vér-agy gáton. Egy kis, daganatos betegekkel végzett vizsgálatban a cerebrospinalis folyadék/plazma koncentrációarány megközelítőleg 0,25 volt.

A kladribin és/vagy foszforilált metabolitjai jelentős mértékben felhalmozódnak és visszamaradnak a humán lymphocytákban. In vitro már 1 órával a kladribin-expozíció után körülbelül 30-40-es intracelluláris/extracelluláris felhalmozódási arányt mértek.

Biotranszformáció
A kladribin metabolizmusát SM-betegeknél egy 10 mg-os tabletta és egy 3 mg-os intravénás dózis alkalmazását követően vizsgálták. Mind szájon át, mind intravénásan történő alkalmazást követően az anyavegyület, a kladribin volt a plazmában és a vizeletben jelen lévő fő komponens. A 2-klóradenin metabolit mind a plazmában, mind a vizeletben csak kis mennyiségben volt jelen; például szájon át történő alkalmazást követően az anyavegyület plazmaexpozíciójának legfeljebb 3%-át tette ki. A plazmában és a vizeletben egyéb metabolitoknak csak nyomnyi mennyiségét mutatták ki.

Máj eredetű in vitro rendszerekben a kladribin metabolizmusa elhanyagolható volt (legalább 90%-a változatlan kladribin maradt).

A kladribin nem releváns szubsztrátja a citokróm P450 enzimeknek, és nem mutat jelentős gátló potenciált a CYP1A2, CYP2B6, CYP2C8, CYP2C9, CYP2C19, CYP2D6, CYP2E1 és CYP3A4 enzimek tekintetében. Ezen enzimek gátlása vagy genetikai polimorfizmusai (pl. CYP2D6, CYP2C9 vagy CYP2C19) várhatóan nem gyakorolnak klinikailag jelentős hatást a kladribin farmakokinetikájára vagy expozíciójára. A kladribinnek nincs klinikailag jelentős indukáló hatása a CYP1A2, CYP2B6 és CYP3A4 enzimekre.

A célsejtekbe történő bejutást követően a kladribint a DCK (és a mitokondriumokban a dezoxiguanozin-kináz is) kladribin-monofoszfáttá (Cd-AMP) foszforilálja. A Cd-AMP tovább foszforilálódik kladribin-difoszfáttá (Cd-ADP), majd kladribin-trifoszfáttá (Cd-ATP). A Cd-AMP defoszforilációját és inaktiválását a citoplazmatikus 5'-NTáz katalizálja. Krónikus myelogen leukaemiában szenvedő betegekkel végzett, a Cd-AMP és Cd-ATP intracelluláris farmakokinetikáját vizsgáló tanulmányban a Cd-ATP szintje megközelítőleg a Cd-AMP szintjének fele volt.

A Cd-AMP intracelluláris felezési ideje 15 óra, a Cd-ATP intracelluláris felezési ideje 10 óra volt.

Elimináció
Különböző vizsgálatok összesített populációs farmakokinetikai adatai alapján a renális clearance medián értéke 22,2 l/óra, a nem renális clearance medián értéke 23,4 l/óra volt. A renális clearance meghaladta a glomeruláris filtrációs rátát, ami a kladribin aktív renális tubularis szekrécióját jelzi.

A kladribin nem renális eliminációja (megközelítőleg 50%) az elhanyagolható mértékű hepaticus metabolizmusból, valamint az aktív kladribin-komponens (Cd-ATP) kiterjedt intracelluláris eloszlásából és a célzott intracelluláris kompartmentben (azaz a lymphocytákban) történő visszatartásából, majd az intracelluláris Cd-ATP ezen sejtek életciklusának és eliminációs útvonalainak megfelelő eltávolításából áll.

A populációs farmakokinetikai elemzés alapján egy tipikus betegnél a becsült terminális felezési idő megközelítőleg 1 nap. Ez azonban napi egyszeri adagolás mellett nem vezet a gyógyszer akkumulációjához, mivel ez a felezési idő az AUC-nak csak kis részéért felelős.

Dózis- és időfüggés
A kladribin 3-20 mg-os dózistartományban, szájon át történő alkalmazása után a Cmax és az AUC a dózissal arányosan növekedett, ami arra utal, hogy 20 mg-os per os dózisig a felszívódást nem korlátozzák sebesség- vagy kapacitásfüggő folyamatok.

Ismételt adagolás után nem figyelték meg a kladribin plazmakoncentrációjának jelentős akkumulációját. Nincs arra utaló jel, hogy a kladribin farmakokinetikája ismételt alkalmazást követően időfüggő módon változna.

Különleges betegcsoportok
Nem végeztek vizsgálatokat a kladribin farmakokinetikájának értékelésére idős vagy gyermek és serdülő SM-betegeknél, illetve vesekárosodásban vagy májkárosodásban szenvedő személyeknél.

Egy populációs farmakokinetikai elemzés nem mutatta ki életkor (18-65 év) vagy a nem hatását a kladribin farmakokinetikájára.

Vesekárosodás
Kimutatták, hogy a kladribin renális clearance-e a kreatinin-clearance-től függ. Normál vesefunkciójú és enyhe vesekárosodásban szenvedő betegeket is magában foglaló populációs farmakokinetikai elemzés alapján enyhe vesekárosodásban (CLCR = 60 ml/perc) a teljes clearance várhatóan közepes mértékben csökken, ami az expozíció 25%-os növekedéséhez vezet.

Májkárosodás
A májfunkció szerepe elhanyagolhatónak tekinthető a kladribin eliminációjában.

Farmakokinetikai interakciók
SM-betegekkel végzett interakciós vizsgálatban a 10 mg-os per os kladribin-dózis biohasznosulása nem változott pantoprazollal történő egyidejű alkalmazás esetén.

5.3 A preklinikai biztonságossági vizsgálatok eredményei

A kladribin biztonságosságának értékelése szempontjából releváns állatmodellekben végzett nem klinikai biztonságossági farmakológiai és toxikológiai értékelések a kladribin farmakológiai hatásmechanizmusa alapján várhatókon kívül nem tártak fel jelentős leletet. Egereknél és majmoknál legfeljebb 1 éves időtartamú, parenteralis (intravénás vagy subcutan) alkalmazással végzett ismételt adagolású dózistoxicitási vizsgálatokban az elsődleges célszervek a lymphoid és a hematopoeticus rendszer voltak. Majmoknál a kladribin hosszabb ideig tartó (14 ciklusos) subcutan alkalmazását követően további célszervek voltak a vesék (a renalis tubularis epithelium karyomegaliája), a mellékvesék (cortexatrophia és csökkent vacuolisatio), a gastrointestinalis traktus (nyálkahártya-atrophia) és a herék. Vesére gyakorolt hatásokat egereknél is megfigyeltek.

Mutagenitás
A kladribin beépül a DNS-szálakba, és gátolja a DNS-szintézist és -javítást. A kladribin baktériumokban vagy emlőssejtekben nem indukált génmutációt, ugyanakkor klasztogén volt, és in vitro emlőssejtekben a várható klinikai Cmax 17-szeresének megfelelő koncentráció mellett kromoszómakárosodást okozott. Egereknél in vivo klasztogenitást 10 mg/ttkg-os dózis mellett mutattak ki, amely a legkisebb vizsgált dózis volt.

Karcinogenitás
A kladribin karcinogén potenciálját egereknél egy hosszú távú, 22 hónapos, subcutan alkalmazással végzett vizsgálatban, valamint transzgén egereknél egy rövid távú, 26 hetes, per os alkalmazással végzett vizsgálatban értékelték.

•	Az egereknél végzett hosszú távú karcinogenitási vizsgálatban a legnagyobb alkalmazott dózis 10 mg/ttkg volt, amely az egér micronucleus-vizsgálatban genotoxikusnak bizonyult (ez megközelítőleg a 20 mg-os maximális napi kladribin-dózist kapó betegek várható, AUC-ben megadott expozíciójának 16-szorosának felel meg). Egereknél nem figyelték meg lymphoproliferativ betegségek vagy egyéb daganattípusok nagyobb incidenciáját (a Harder-mirigy daganatait, főként adenomákat kivéve). A Harder-mirigy daganatai nem tekinthetők klinikailag relevánsnak, mivel emberben nincs hasonló anatómiai képlet.

•	A Tg rasH2 egereknél végzett rövid távú karcinogenitási vizsgálatban egyetlen vizsgált dózis mellett sem figyeltek meg a kladribin okozta növekedést a lymphoproliferativ betegségek vagy egyéb daganattípusok incidenciájában, napi legfeljebb 30 mg/ttkg-ig (ez megközelítőleg a 20 mg-os maximális napi kladribin-dózist kapó betegek várható AUC-ben megadott expozíciójának 25-szörösének felel meg).

A kladribint egy 1 éves, majmoknál subcutan alkalmazással végzett vizsgálatban is értékelték. Ebben a vizsgálatban nem figyeltek meg lymphoproliferativ betegségek gyakoribb előfordulását és daganatokat sem.

Bár a kladribin genotoxikus potenciállal rendelkezhet, az egerektől és majmoktól származó hosszú távú adatok nem szolgáltattak bizonyítékot arra, hogy embernél klinikailag releváns mértékben fokozott lenne a karcinogenitás kockázata.

Reproduktív toxicitás
Bár a nőstények termékenységére, reproduktív funkciójára vagy az utódok általános teljesítményére nem volt hatás, a kladribin vemhes egereknél történő alkalmazáskor embryoletalisnak bizonyult, és egereknél (akkor is, ha csak a hímeket kezelték), valamint nyulaknál teratogén volt. A megfigyelt embryoletalis és teratogén hatások összhangban állnak a kladribin farmakológiai hatásmechanizmusával. Hím egerek termékenységi vizsgálatában a humerustól és/vagy femurtól distalis végtagrész(ek) agenesise miatt malformált magzatokat figyeltek meg. Az érintett egérmagzatok előfordulási gyakorisága ebben a vizsgálatban ugyanabban a tartományban mozgott, mint az amelia és phocomelia ezen egértörzsben jellemző spontán előfordulási gyakoriság. A kladribin genotoxicitását figyelembe véve azonban a differenciálódó ondósejtek lehetséges genetikai megváltozásával összefüggő, hímek által közvetített hatások nem zárhatók ki.

A kladribin nem befolyásolta a hím egerek termékenységét, de a megfigyelt testicularis hatások közé tartozott a herék tömegének csökkenése és a mozgásképtelen spermiumok számának növekedése. Majmoknál here-degenerációt és a gyors progresszív motilitású spermatozoák számának reverzibilis csökkenését is észlelték. Szövettanilag igazolt here-degenerációt csak egy hím majomnál figyeltek meg egy 1 éves, subcutan toxicitási vizsgálatban.


6. GYÓGYSZERÉSZETI JELLEMZŐK

6.1 Segédanyagok felsorolása

hidroxipropilbetadex
szorbit (E420)
magnézium-sztearát (E470b)

6.2 Inkompatibilitások

Nem értelmezhető.

6.3 Felhasználhatósági időtartam

3 év.

6.4 Különleges tárolási előírások

Ez a gyógyszer nem igényel különleges tárolást.

6.5 Csomagolás típusa és kiszerelése

A Cladribine Sandoz 1, 4, 5, 6, 7, 8, 10, 12 vagy 14 db tablettát tartalmaz dobozonként, OPA/Al/PVC//Al buborékcsomagolásban. Buborékcsomagolások gyermekbiztos dobozban rögzített, átlátszó tálcában.

A doboz 4×1, 5×1, 6×1, 7×1, 8×1, 10×1, 12×1 vagy 14×1 db tablettát tartalmaz OPA/Al/PVC//Al, adagonként perforált buborékcsomagolásban. Buborékcsomagolások gyermekbiztos dobozban rögzített, átlátszó tálcában.

Nem feltétlenül mindegyik kiszerelés kerül kereskedelmi forgalomba.

6.6 A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy keresztes)
Osztályozás: II./2. csoport
Korlátozott érvényű orvosi rendelvényhez kötött, szakorvosi/kórházi diagnózist követően folyamatos szakorvosi ellenőrzés mellett alkalmazható gyógyszer (Sz).


7. A FORGALOMBA HOZATALI ENGEDÉLY JOGOSULTJA

8. A FORGALOMBA HOZATALI ENGEDÉLY SZÁMA(I)

OGYI-T-24810/01	1×	OPA/Al/PVC//Al buborékcsomagolásban
OGYI-T-24810/02	4×	OPA/Al/PVC//Al buborékcsomagolásban
OGYI-T-24810/03	4×1	adagonként perforált OPA/Al/PVC//Al buborékcsomagolásban
OGYI-T-24810/04	5×	OPA/Al/PVC//Al buborékcsomagolásban
OGYI-T-24810/05	5×1	adagonként perforált OPA/Al/PVC//Al buborékcsomagolásban
OGYI-T-24810/06	6×	OPA/Al/PVC//Al buborékcsomagolásban
OGYI-T-24810/07	6×1	adagonként perforált OPA/Al/PVC//Al buborékcsomagolásban
OGYI-T-24810/08	7×	OPA/Al/PVC//Al buborékcsomagolásban
OGYI-T-24810/09	7×1	adagonként perforált OPA/Al/PVC//Al buborékcsomagolásban
OGYI-T-24810/10	8×	OPA/Al/PVC//Al buborékcsomagolásban
OGYI-T-24810/11	8×1	adagonként perforált OPA/Al/PVC//Al buborékcsomagolásban
OGYI-T-24810/12	10×	OPA/Al/PVC//Al buborékcsomagolásban
OGYI-T-24810/13	10×1	adagonként perforált OPA/Al/PVC//Al buborékcsomagolásban
OGYI-T-24810/14	12×	OPA/Al/PVC//Al buborékcsomagolásban
OGYI-T-24810/15	12×1	adagonként perforált OPA/Al/PVC//Al buborékcsomagolásban
OGYI-T-24810/16	14×	OPA/Al/PVC//Al buborékcsomagolásban
OGYI-T-24810/17	14×1	adagonként perforált OPA/Al/PVC//Al buborékcsomagolásban


9. A FORGALOMBA HOZATALI ENGEDÉLY ELSŐ KIADÁSÁNAK/MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. szeptember 30.


10. A SZÖVEG ELLENŐRZÉSÉNEK DÁTUMA

